《陪方厓士玄自桃溪看山至西冈》
元代·周砥

冉冉岁云暮，凄凄霜露繁。良游岂易得，贱子亦攀援。

流飙吹我衣，植杖登高原。平郊罗远岫，鸒斯鸣荒园。

路迥苍桧立，岩高白云屯。寒日无留光，落叶辞本根。

万化倏荣悴，一息异朝昏。逝者已如斯，人生岂恒存。

人生会有尽，亲友义在敦。营营谅何为，拨弃不复言。

作者简介：元末平江路吴县人，寓居无锡，字履道。博学工文辞。兵乱避地，至宜兴，居马治家。与治善者多置酒招饮，厌之，一夕留书别治，夜半遁去。归里，与高启、杨维桢等交往。书画益工。后游会稽，死于兵乱。有《荆南唱和集》。